Rudolf Mjeń

Rudolf Mjeń ( August Theodor Rudolph Möhn; * 28. januara 1767 w Njeswačidle, † 1. januara 1841 w Lubiju) bě serbski ewangelski farar a basnik.

Narodźi so jako syn Njeswačanskeho ewangelskeho fararja Jurja Mjenja a wopyta wot 1780 do 1785 gymnazij w Budyšinje. Po zakónčenju šule a nanowej smjerći poda so w lěće 1785 na studij teologije do Wittenberga, hdźež bě z čłonom Serbskeho prědarskeho towarstwa. Po nawróće do Łužicy w lěće 1788 dźěłaše najprjedy jako pomocny prědar w Budestecach a wot 1793 do 1808 jako farar w Kotecach. Mjez 1808 a 1832 bě archidiakon w Lubiju a zdobom farar w Lěwałdźe, wot 1832 do 1835 zastupjer wyšeho fararja a po tym hač do swojeje smjerće z Lubijskim wyšim fararjom.

W lěće 1806 wuda Rěčerski kěrluš swojeho nana prěni raz w ćišću a přida swoje přebasnjenje do němčiny kaž tež pokazku Jurja Mjenoweho přełožka Klopstockoweho „Messiasa“. Za čas jeho žiwjenja bě w Serbach sławjeny basnik, kotryž pěstowaše na jednym boku hišće barokne basnistwo, pěsnješe pak tež hižo w stilu ludoweho spěwa, čehoždla płaći z bjezposrědnim předchadnikom Handrija Zejlerja.

Nimo ludowych pěsnjow, pěsnjow na wojakow a někotrych składnostnych basnjow zawostaji wobšěrny žiwjenjoběh w němskej rěči.

 Wozjewjenja 
 Aus meinem Leben. Wahrheit, nicht Dichtung. W: Neues Lausitzisches Magazin 20 (1842), str. 73–79

 Žórło 

Kategorija:Muž
Kategorija:Ewangelsko-lutherski farar
Kategorija:Basnik
Kategorija:Wosoba (Njeswačidło)
Kategorija:Wosoba (Kotecy)
Kategorija:Wosoba (Lubij)
Kategorija:Rodź. 1767
Kategorija:Zemr. 1841
Kategorija:Serb
Kategorija:Awtor
Kategorija:Literatura (19. lětstotk)